Document ID: 32013R0141

KOMISSION ASETUS (EU) N:o 141/2013,
annettu 19 päivänä helmikuuta 2013,
kansanterveyttä sekä työterveyttä ja työturvallisuutta koskevista yhteisön tilastoista annetun Euroopan parlamentin ja neuvoston asetuksen (EY) N:o 1338/2008 täytäntöönpanosta eurooppalaiseen terveyshaastattelututkimukseen (EHIS) perustuvien tilastojen osalta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon kansanterveyttä sekä työterveyttä ja työturvallisuutta koskevista yhteisön tilastoista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1338/2008 (1) ja erityisesti sen 9 artiklan 1 kohdan
sekä katsoo seuraavaa:
(1)
Asetuksella (EY) N:o 1338/2008 luodaan yhteiset puitteet kansanterveyttä sekä työterveyttä ja työturvallisuutta koskevien Euroopan tilastojen järjestelmälliselle tuottamiselle.
(2)
Asetuksen (EY) N:o 1338/2008 9 artiklan 1 kohdan mukaisesti tarvitaan täytäntöönpanotoimenpiteitä, joilla täsmennetään kyseisen asetuksen liitteen I aihealueisiin kuuluvista terveydentilasta, terveyteen vaikuttavista tekijöistä ja terveydenhuollosta toimitettavat tiedot ja metatiedot sekä asetetaan tietojen toimittamista koskevat viiteajanjaksot ja tietojen toimitustiheys.
(3)
Kyseiset tiedot muodostavat ne vähimmäistilastotiedot, joiden avulla olisi voitava paremmin seurata unionin terveysohjelmia sekä unionin toimintalinjoja sosiaalisen osallisuuden ja sosiaalisen suojelun, terveyden eriarvoisuuden ja terveenä ikääntymisen aloilla.
(4)
Jäsenvaltioiden komissiolle (Eurostatille) lähettämiä luottamuksellisia tietoja olisi käsiteltävä tilastosalaisuuden periaatteen mukaisesti, siten kuin se vahvistetaan Euroopan tilastoista 11 päivänä maaliskuuta 2009 annetussa Euroopan parlamentin ja neuvoston asetuksessa (EY) N:o 223/2009 (2), ja yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annetun Euroopan parlamentin ja neuvoston asetuksen (EY) N:o 45/2001 (3) mukaisesti.
(5)
Kustannus-hyötyanalyysi on tehty ja arvioitu asetuksen (EY) N:o 1338/2008 6 artiklan mukaisesti. Se osoitti, että vertailukelpoisten unionin laajuisten tietojen saatavuudesta on todennäköisesti suurta hyötyä terveys- ja sosiaalipoliittisten päätösten kannalta ja tieteellisiä tarkoituksia ajatellen, sillä yhteisten välineiden käyttö mahdollistaa tietojen yhdenmukaisuuden eri maiden välillä, vaikkakin kustannukset vaihtelevat sen mukaan, missä määrin vaaditut muuttujat ja menetelmä nivotaan osaksi olemassa olevia kansallisia tutkimuksia.
(6)
Tässä asetuksessa säädetyt toimenpiteet ovat Euroopan tilastojärjestelmää käsittelevän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Soveltamisala
Eurooppalaiseen terveyshaastattelututkimukseen (EHIS) perustuvat Euroopan tilastot koskevat vähintään 15-vuotiaan väestön terveydentilaa, terveydenhuoltoa ja terveyteen vaikuttavia tekijöitä sekä sosiodemografisia ominaisuuksia.
2 artikla
Määritelmät
Tässä asetuksessa tarkoitetaan:
1.
’kotitaloudella’ yksin asuvaa henkilöä tai ryhmää henkilöitä, jotka asuvat yhdessä samassa yksityisessä asunnossa ja joilla on yhteisiä elinkustannuksia; tämä määritelmä ei kata laitostalouksia, kuten sairaaloita, hoito- tai vanhainkoteja, vankiloita, varuskuntia, uskonnollisia instituutioita, asuntoloita tai matkustajakoteja;
2.
’vakinaisella asuinpaikalla’ paikkaa, jossa henkilö yleensä viettää päivittäisen lepoaikansa, huolimatta väliaikaisesta poissaolosta vapaa-ajan, lomien, ystävä- ja sukulaisvierailujen, liiketoiminnan, terveydenhoidon tai uskonnollisten pyhiinvaellusmatkojen vuoksi, taikka tietojen puuttuessa, laillista tai rekisteröityä asuinpaikkaa.
Ainoastaan seuraavia henkilöitä on pidettävä kyseisen maantieteellisen alueen vakinaisina asukkaina:
a)
henkilöt, jotka ovat asuneet vakinaisessa asuinpaikassaan yhtäjaksoisesti vähintään 12 kuukauden ajan ennen viiteajankohtaa; tai
b)
henkilöt, jotka ovat saapuneet vakinaiseen asuinpaikkaansa viiteajankohtaa edeltävien 12 kuukauden aikana tarkoituksenaan pysyä siellä vähintään yhden vuoden ajan.
Jollei a tai b alakohdassa kuvattuja olosuhteita voida määrittää, ’vakinaisella asuinpaikalla’ tarkoitetaan laillista tai rekisteröityä asuinpaikkaa;
3.
’mikrotiedoilla’ yhdistämättömiä havaintoja tai mittauksia yksittäisten yksikköjen ominaisuuksista;
4.
’metatiedoilla’ muita tietoja sekä tilastoihin liittyviä prosesseja määritteleviä ja kuvaavia tietoja.
3 artikla
Tarvittavat tiedot
1. Kunkin jäsenvaltion on toimitettava komissiolle (Eurostatille) liitteessä I vahvistetut mikrotiedot.
2. Näiden mikrotietojen on perustuttava kansallisesti edustavaan todennäköisyysotantaan.
3. Jotta eri maiden tutkimustulokset olisivat mahdollisimman yhdenmukaiset, komissio (Eurostat) laatii tiiviissä yhteistyössä jäsenvaltioiden kanssa eurooppalaisen terveyshaastattelututkimuksen käsikirjan, joka sisältää mallikyselylomakkeen ja jossa annetaan kysely- tai haastattelututkimuksen otantaa ja metodologiaa sekä käytännön toteutusta koskevia suosituksia ja ohjeita.
4. Tosiasiallinen vähimmäisotos, jonka valinta suoritetaan yksinkertaisella satunnaisotannalla, on esitetty liitteessä II. Painokertoimia laskettaessa otetaan huomioon yksikön poimintatodennäköisyys, vastauskato ja tarvittaessa otoksen mukauttaminen ulkopuolelta hankittuihin tietoihin, jotka liittyvät kohdeperusjoukon henkilöiden jakautumiseen.
5. Pieniä, enintään kahden prosentin osuuksia liitteessä III luetelluista jäsenvaltioiden alueista ja niiden väestöstä voidaan jättää tilastojen ulkopuolelle.
4 artikla
Viitevuosi ja perusjoukko
1. Viitevuotena on vuosi 2013, 2014 tai 2015.
2. Perusjoukkona ovat vähintään 15-vuotiaat yksityisissä kotitalouksissa kyseisten jäsenvaltioiden alueella tietojen keruun ajankohtana elävät henkilöt.
3. Tietojen keruu on jaettava vähintään kolmelle kuukaudelle, joista ainakin yhden on oltava syyskauden kuukausi (syys-joulukuu).
5 artikla
Viitemetatiedot
1. Laatuun liittyvät viitemetatiedot on toimitettava komission (Eurostatin) määrittämän ja jäsenvaltioiden kanssa sovitun Euroopan tilastojärjestelmän standardin mukaisesti.
2. Jäsenvaltioiden on toimitettava nämä metatiedot komissiolle (Eurostatille) viimeistään kaksi kuukautta mikrotietojen toimittamisen jälkeen.
6 artikla
Mikrotietojen ja viitemetatietojen toimittaminen komissiolle (Eurostatille)
1. Jäsenvaltioiden on toimitettava tässä asetuksessa edellytetyt lopulliset, validoidut ja painotetut mikrotiedot ja laatuun liittyvät viitemetatiedot komission (Eurostatin) täsmentämän tiedonsiirtostandardin mukaisesti. Mikrotiedot ja laatuun liittyvät viitemetatiedot on toimitettava keskitetyn vastaanottopisteen kautta
2. Mikrotiedot on asetettava saataville viimeistään 30 päivänä syyskuuta 2015 tai yhdeksän kuukauden kuluttua kansallisen tiedonkeruujakson päättymisestä tapauksissa, joissa tutkimusta jatketaan joulukuun 2014 jälkeen.
7 artikla
Voimaantulo
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 19 päivänä helmikuuta 2013.

Labels: 12
0
19